Flavia Saint Amour di Chanaz / Dialog Textil / Milano Unica
Milano Unica Toamnă-Iarnă 2025/2026: tendințe în "familie"
Pe 14 martie au fost prezentate tendințele Milano Unica pentru Toamnă / Iarnă 2025/2026. Tema conceptului a fost "MU Family", ilustrată prin viziunea unei cine baroce într-un castel de provincie Italian al anilor 1700, lăsând vizitatorii să își imagineze personajele – o familie numeroasă, cu reprezentanți ai diferitelor generații așezați împreună la masă, care își împărtășesc ideile și experiențele trăite creând astfel o punte între generații, între contemporan, desuet, atemporal, divers sau opozant.
Producătorii italieni și-au adus aportul colectiv pentru a prezenta noile țesături inovative bazându-se pe tradițiile păstrate de-a lungul secolelor, dar folosindu-se de tehnologie nouă pentru a defini contemporanul.
Pe platouri argintate au fost expuse țesături ca "Prince de Galles", intarsii din lână cu motive geometrice tridimensionale, țesături denim din bumbac sau jersey cu glitter, splendide țesături de gabardină realizate cu efecte delavè, brocarduri și jacquarduri folosind diferite grosimi de fire pentru a realiza imagini tridimensionale.
Paleta de culori rămâne clasică, echilibrată cu tonuri calde și reci îmbogățite de atingeri de roșu cu mici reflexe de platină. Tonurile de maro încălzesc paleta evocând esențe de mobilier prețios, iar albastrul subtil elaborat reîmprospătează culorile clasice.
Un punct important al evoluției tehnologice îl ating accesoriile extrem de rafinate și creative.
În acest sezon, "Milano Unica" a găzduit mai mult de 600 de expozanți și s-a bucurat de prezența a peste 12 000 de vizitatori, a declarat Stefano Fada, directorul artistic al târgului. Următoarea ediție a Milano Unica se va desfășura între 9 și 11 iulie 2024, la Fieramilano.